# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Codi proffil Cymru yng Nghwpan Rygbi'r Byd** |
| **DYDDIAD**  | **27 Hydref 2023** |
| **GAN** | **Prif Weinidog Cymru, Mark Drakeford AS** |

Yn ystod mis Medi a mis Hydref, teithiodd tri gweinidog i Ffrainc i gefnogi gweithgareddau hyrwyddo wrth i gemau grwpiau Cwpan Rygbi'r Byd gael eu cynnal. Roedd yr ymweliadau hyn yn rhan allweddol o raglen Cymru yn Ffrainc 2023 sy'n dathlu'r berthynas rhwng ein dwy wlad.

Yn gyntaf, teithiodd Dirprwy Weinidog y Celfyddydau, Chwaraeon a Thwristiaeth i Baris a Bordeaux rhwng 8 a 10 Medi i rannu profiadau a gwersi sydd wedi'u dysgu ar draws y portffolio chwaraeon, diwylliant, twristiaeth a threftadaeth.

Ymweliad cyntaf y Dirprwy Weinidog oedd â'r Ganolfan Campau Dŵr newydd sy'n cael ei datblygu cyn Gemau Olympaidd Paris y flwyddyn nesaf. Wedi hynny, cafodd gyfarfod â'r Dirprwy Faer Chwaraeon, y Gemau Olympaidd, y Gemau Paralympaidd a Digwyddiadau Mawr i drafod cyfleoedd a gwaddol Cwpan Rygbi'r Byd a Gemau Olympaidd Paris 2024 i'r ardal.

Yn y prynhawn, siaradodd y Dirprwy Weinidog yn nigwyddiad lansio Tackle HIV ochr yn ochr â Gareth Thomas, cyn-chwaraewr rygbi rhyngwladol Cymru a'r Llewod, gan fanteisio ar y cyfle i dynnu sylw at Gynllun Gweithredu HIV Llywodraeth Cymru. Ar ôl hynny, teithiodd i ymuno â chyfarfod yn *Musée D'Orsay* i drafod eu llwyddiant o ran adfer twristiaeth wedi'r pandemig. Trafodwyd hefyd y cynllun cyfnewid celf uchel ei broffil gydag Amgueddfa Cymru yn y gwanwyn. Daeth y diwrnod i ben drwy fynd i'r seremoni agoriadol a gwylio gêm Ffrainc yn erbyn Seland Newydd yn Stade de France.

Wedyn, teithiodd y Dirprwy Weinidog i Bordeaux i ymweld â *Cité du Vin* gydag Arlywydd Fiji a Dirprwy Lysgennad Iwerddon. Wedi hynny, aeth y Dirprwy Weinidog i Chateau d'Arsac i gyfarfod â Dirprwy Feiri Bordeaux ar Dwristiaeth a Chysylltiadau Rhyngwladol ac arweinwyr o ddiwydiant gwin Bordeaux. Daeth y diwrnod i ben gan wylio buddugoliaeth Cymru dros Fiji. Roedd y gêm hefyd yn gyfle cynnar i feithrin cysylltiadau â Chadeirydd a Phrif Swyddog Gweithredol newydd Undeb Rygbi Cymru.

Rhwng 24 a 26 Medi a chyn gêm Cymru yn erbyn Awstralia, teithiodd y Gweinidog Cyllid a Llywodraeth Leol i Lyon i gynnal rhaglen o ddigwyddiadau i hyrwyddo diwylliant Cymru ac arddangos bwyd a diod o Gymru.

Mae cysylltiadau diwylliannol yn ganolog i'r rhaglen Cymru yn Ffrainc 2023. Cafodd y Gweinidog gyfle i fwynhau'r gweithgareddau hyn wrth iddi ymweld â Phentref Rygbi Lyon a mynd i arddangosfa Celfyddydau Rhyngwladol Cymru a oedd yn dangos yr ystod amrywiol o ddoniau diwylliannol sydd gennym yng Nghymru.

Gwyliodd y Gweinidog y gêm yn erbyn Awstralia yng nghwmni llywyddion World Rugby a Chwpan Rygbi'r Byd Ffrainc 2023. Cafodd y Gweinidog gyfle hefyd i gyfarfod ag Anika Wells, Gweinidog Chwaraeon Awstralia, i dynnu sylw at y ffordd y mae Cymru'n defnyddio chwaraeon yn ysgogiad i ddatblygu cysylltiadau rhyngwladol ystyrlon. O ran y berthynas economaidd â Ffrainc, cafodd y Gweinidog gyfarfod â Phrif Swyddog Gweithredol Boccard, y cwmni sydd wedi agor ei safle cyntaf yn y DU ym Mrychdyn yn ddiweddar. Roedd hwn yn gyfle i ailddatgan ein croeso ac ailgadarnhau'r cymorth y gall Llywodraeth Cymru ei roi i gwmnïau sy'n chwilio am gyfleoedd i fuddsoddi yng Nghymru.

Un o uchafbwyntiau'r ymweliad oedd arddangosfa bwyd a diod a gynhaliwyd gan y Gweinidog ar y cyd â Hybu Cig Cymru, Arloesi Bwyd Cymru a chwmnïau bwyd a diod o Gymru. Yn ddiweddar, cafodd Ffrainc ei henwi yn gyrchfan allforio pwysicaf Cymru o ran bwyd a diod, felly roedd hwn yn gyfle i gyfuno'r bwyd, y sgiliau coginio a'r doniau diwylliannol gorau o Gymru, a hynny yng nghartref gastronomeg Ffrengig, sef y *Cité Internationale de la Gastronomie* yn Lyon.

Ymweliad olaf ar raglen y Gweinidog oedd mynd gydag Urdd Gobaith Cymru i *L'école de la Deuxième Chance*, sef ysgol sy'n rhoi ail gyfle i bobl ifanc sydd wedi rhoi'r gorau i addysg gan eu helpu i ddod o hyd i waith. Roedd yr ymweliad hwn yn gyfle gwych i hyrwyddo ein gwaith o ran y Gymraeg yn ogystal â thrafod y cyfleoedd gwaith a hyfforddiant rydym yn eu darparu yng Nghymru drwy'r cynllun Gwarant i Bobl Ifanc.

Ar 5 Hydref, teithiais i Baris a Nantes ar gyfer rhaglen ddeuddydd o hyd cyn gorffen â gêm grŵp olaf Cymru yn erbyn Georgia. Wedi imi gyrraedd Paris, mynychais dderbyniad yn Llysgenhadaeth Prydain, a gynhaliwyd gan Lysgennad Prydain, i nodi Cwpan Rygbi'r Byd. Roedd llywyddion World Rugby ac Undeb Rygbi Cymru hefyd yn bresennol.

Drannoeth, teithiais i Nantes a chael croeso gan Is-lywydd Nantes Métropole yn Ysgol Gynradd Louise Michel. Roeddwn i yno gyda'r Urdd wrth iddynt arwain y rhaglen 'Chwarae yn Gymraeg'. Dyma raglen sy'n cyflwyno'r Gymraeg a diwylliant Cymru i blant drwy chwarae a gweithgareddau. Mae meithrin cysylltiadau â phobl ifanc a chodi proffil y Gymraeg yn ddau o amcanion craidd Cymru yn Ffrainc 2023. Mae wedi bod yn bleser gweld y Gymraeg yn cael ei defnyddio yn Ffrainc drwy gydol y flwyddyn, ond yn arbennig yn ystod Cwpan Rygbi'r Byd.

Yn y prynhawn, cefais gyfarfod ag Airbus i drafod eu gweithrediadau yng Nghymru ac i ddeall rhagor am eu gwaith ar ddatgarboneiddio a thechnoleg lân yn y dyfodol. Yn ddiweddarach yn y prynhawn, cynhaliais dderbyniad i tua 150 o randdeiliaid yn *Maison de l'Europe* sef canolfan i alluogi cydweithio rhwng Nantes ac Ewrop. Defnyddiwyd y ganolfan hon yn ganolbwynt ar gyfer Cymru hefyd, gan gynnal gwersi Cymraeg ac 'arddangosfa Gymreig' o ddeunyddiau brandio Croeso Cymru.

Gyda'r nos, cefais gyfle i wrando ar berfformiad Côr y Gleision gyda chôr o Nantes sef *Schola Cantorum de Nantes* yn eglwys Notre-Dame de Bon Port.

Daeth y noson i ben gydag ymweliad byr â safle'r cefnogwyr yn y Pentref Rygbi i wylio gêm Ffrainc yn erbyn yr Eidal yng nghwmni cynrychiolwyr eraill o Japan a Georgia.

Ar fy niwrnod olaf, ymwelais ag Ysgol Beirianneg Centrale Nantes ar y cyd â chynrychiolwyr o Borthladd Aberdaugleddau, RenewableUK Cymru a'r Adran Busnes a Masnach. Ymweliad dysgu a datblygu gyda swyddogion cyfatebol yn Ffrainc oedd hwn i drafod cyfleoedd i gydweithio yn y sector ynni adnewyddadwy ar y môr, yn arbennig y cyfle economaidd enfawr o ran cynhyrchu gwynt drwy ddulliau arnofiol ar y môr. Mae'r ymweliad hwn wedi tanio trafodaeth werthfawr ynghylch cydweithio ar gadwyn gyflenwi Ynni Adnewyddadwy Morol. Disgwylir yn awr i gynrychiolwyr o Ffrainc fod yn bresennol mewn digwyddiadau yng Nghymru megis Dyfodol Ynni Cymru ac Ynni Morol Cymru, gyda dirprwyaeth bosibl o Gymru i fod yn bresennol yn Seanergy yn Nantes ym mis Mehefin.

Fy nigwyddiad olaf oedd gwylio gêm grŵp olaf Cymru yn erbyn Georgia yn *Stade de la Beaujoire* yng nghwmni Llywydd Cyngor Rhanbarthol Pays de la Loire, Is-lywydd Cyngor Rhanbarthol Llydaw, Maer Nantes, cynrychiolwyr Cwpan Rygbi'r Byd yn Ffrainc, World Rugby a llywydd Undeb Rygbi Cymru.

Gyda'i gilydd, sicrhaodd y tair rhaglen weinidogol lwyfan anhygoel i hyrwyddo'r Gymraeg a bwyd a diwylliant Cymru, yn ogystal ag atgyfnerthu cysylltiadau pwysig â'n partneriaid economaidd a gwleidyddol.